Agricultural Business Chamber - Koringtarief: GSA gaan Davies pak
Ferreira sê egter daar is ander dele van die koringwaardeketting wat ’n veel groter invloed op die broodprys het. “Moenie die verhoging van koste, soos vir elektrisiteit, op boere afpak nie.”
“Ingevoerde koring gaan daartoe lei dat Suid-Afrika vanjaar R3,25 miljard aan buitelandse inkomste gaan verloor. Dink net watter verskil dit vir die platteland sou maak.” Ferreira sê teen R400 per ton kos dit byvoorbeeld meer om koring vanaf Kaapstad tot in Johannesburg te vervoer as om dit vanaf Duitsland (R370 per ton) of Argentinië (R347 per ton) in te voer. Duitsland en Argentinië is tans die grootste uitvoerders van koring na Suid-Afrika.
Davies het ingestem om die kwessie op 14 Mei met Graan SA te bespreek. Ferreira wil dit vooraf met me. Tina Joemat-Pettersson, Minister van Landbou, Bosbou en Visserye, bespreek.
Mnr. Jannie de Villiers, uitvoerende direkteur van die SA Meulenaarskamer, sê die tarief sal nie plaaslike koringproduksie aanmoedig nie. “As dit die Regering se motief was om koringhektare te verhoog, gaan hy nie in sy doel slaag nie.”
De Villiers sê broodpryse is in ’n dalende fase en hy meen die verhoogde koringprys gaan dié verlaging net effens verlangsaam.
“Die kamer is wel teleurgesteld dat daar niks oor die rabatstelsel in Botswana, Le­sotho, Namibië en Swaziland gesê is nie,” sê De Villiers. “Dié lande gaan danksy die tarief bevoordeel word omdat ’n tarief nie op hulle van toepassing is nie. Onvoldoende grensbeheer beteken dat koringmeel na Suid-Afrika teruggevoer kan word sonder dat meulenaars in dié lande enige tarief hoef te betaal.”
Dr. John Purchase, uitvoerende hoof van die Landboubesigheidskamer (LBK), sê ’n lae koringtarief gaan nie die broodprys laag hou nie. “Broodpryse gaan in die toekoms styg as gevolg van stygende elektrisiteitskoste en die koste van padvervoer in Suid-Afrika.”